Nr 171-E      Neljapäeval, 12. mail toimus välisministeeriumis koostöös Eesti Puitmajaliidu ning Eesti ECO klastriga valmismajadeteemaline seminar ettevõtetele.    Eesti Puitmajaliidu ja Eesti Puitmajaklastri ettekanne tõi välja, et Eesti on puitmajade tootmises müügitulu alusel Euroopas 10. kohal ning siinsest toodangust 85% läheb ekspordiks. Kitsaskohaks on seejuures suur  sõltuvus Norra turust, sest ligikaudu kolmandik ekspordist läheb praegu Norra turule. Puitmajatootjad soovivad jätkata laienemist välisturgudele.    Seminaril käsitleti lisaks Norra turule lähemalt ka Rootsi, Prantsusmaa, Saksamaa ning Jaapani turge kui Eesti puitmajatootjatele potentsiaalselt huvipakkuvaid.    Olukorrast ning võimalustest Jaapanis rääkis Eesti suursaadik Toivo Tasa, kes on koostöös Ettevõtluse Arendamise Sihtasutuse Jaapani välisesindajaga aktiivselt uurinud Eesti ettevõtete  võimalusi osaleda Jaapani poolt korraldatavates hangetes puitmajade ehitamiseks.    Ekspordihuviga ettevõtete üheks peamiseks takistuseks ekspordi edendamisel on kitsas kontaktvõrgustik välismaal. Välisministeeriumi tutvustas võimalusi olla läbi oma esinduste (43 riigis), aukonsulite (62 riigis) toimiva võrgustiku ning äridiplomaatia tugiteenuste toeks Eesti eksportööridele.    Valmismajadeteemaline seminar oli sel aastal teine välisministeeriumi poolt sektoritele suunatud infoüritus,  eelmine toimus toiduainetetööstuse ettevõtetele veebruaris.    Pilt: http://www.flickr.com/photos/estonian-foreign-ministry